Autoritetet në Kosovë u bëjnë thirrje serbëve të marrin pjesë në zgjedhje
Zgjedhjet e 15 nëntorit janë të parat që nga shpallja e pavarësisë dhe të parat që organizohen në tërësi nga institucionet e vendit
Në Kosovë, autoritetet vendore dhe ato ndërkombëtare po u bëjnë thirrje pjesëtarëve të komunitetit serb që të marrin pjesë në zgjedhjet lokale të 15 nëntorit dhe të zgjedhin udhëheqësit e tyre të ligjshëm në zonat e banuara prej tyre. Fill pas këtyre zgjedhjeve pritet edhe ngritja e tri komunave të reja me shumicë serbe nga pesë syresh sa parashihen të krijohen nëpërmjet procesit të decentralizimit. Por, udhëheqësit e serbëve të Kosovës janë të ndarë në qëndrimet e tyre. Njëri nga udhëheqësit e serbëve nga pjesa veriore e Kosovës, Marko Jakshiq, thotë se serbët do të duhej të dëgjonin thirrjen e presidentit të Serbisë, Boris Tadiç, sipas të cilit nuk ka kushte për pjesëmarrje në zgjedhjet e Kosovës. Ai u ka bërë thirrje qeverisë së Serbisë dhe kishës ortodokse serbe të fillojnë një fushtë të fuqishme kundër daljes së serbëve në zgjedhjet lokale në Kosovë. Ndërkaq, Momçillo Trajkoviç, nga Nisma e Rezistencës Serbe për pjesën qendrore të Kosovës, thotë se nuk e sheh daljen në zgjedhje si pranim të shtetit të Kosovës. Me pjesëmarrjen në zgjedhje, serbët e Kosovës, sipas zoti Trajkoviç, fitojnë instrumentet në nivelin lokal, që do t’u ndihmojnë atyre në përmirësimin e kushteve të jetës së përditshme... Ai nënvizon se serbët që jetojnë poshtë lumit Ibër janë pajtuar që të jenë pjesë e Policisë së Kosovës, e organeve të drejtësisë, paguajnë shërbimet komunale dhe të drejtat e tyre i realizojnë nëpërmjet pushtetit lokal. Janë 21 subjekte politike serbe që janë regjistruar për të marrë pjesë në zgjedhjet e 15 nëntorit dhe sipas Sllobodan Petroviçit, kryetar i Partisë Liberale serbe, kjo është rruga më e mire për jetësimin e të drejtave të serbëve të Kosovës. Ne kemi zgjedhur rrugën më të vështirë por sigurisht rrugën që ka ardhëmri për të gjithë, thotë zoti Petrovic, aktualisht nënkryetar i Parlamentit të Kosovës Zgjedhjet e 15 nëntorit janë të parat që nga shpallja e pavarësisë së Kosovës dhe të parat që organizohen në tërësi nga institucionet e vendit.//kh//